**SOLITUD**

Un so feixuc va ressonar dins del meu cap i em va obligar a obrir els ulls, al meu davant es trobava una carretera plena de forats, com si algú sense ànima hagués deixat anar la seva ràbia. Més enllà es podien veure unes cabanes destrossades, plenes de pols i de tristor. L’ambient, si més no, era dens i carregat.

Vaig aixecar-me i vaig caminar en línia recta sense direcció. Mentre caminava anava reflexionant sobre el que li havia passat al món. Només podia veure residus i més brossa abandonada. El meu cor va trobar una nova paraula, un nou sentiment: solitud. D’aquell sentiment n’havia sentit a parlar, però el significat d’aquella paraula va cobrar vida en mi per primera vegada, com una flama en un hivern gelat. La solitud era la meva companya.

Després d’una estona, vaig arribar a una platja que em recordava a la de la Barceloneta, amb la diferència que no hi veia pisos ni ciutat, només cendres i muntanyes de plàstic.

A l’apropar-me al mar, vaig veure que les ones duien milers de bosses i llaunes del meu refresc favorit. La sorra estava plena de mascaretes que em van recordar alguna història que ma mare m’havia explicat quan jo era més petita, però a la qual mai havia donat massa importància.

Vaig seure damunt d’una roca i vaig observar l’horitzó esperant algú o alguna cosa. Les ones xocaven contra les roques mentre una suau brisa acaronava els meus cabells pèl-rojos. Vaig deixar anar un munt de sentiments reprimits contra les ones sentint que per primera vegada des de feia molt de temps podia dir el que pensava.

Quan el mar i el cel s’anaven retrobant, vaig disposar-me a resguardar-me de la foscor, però no vaig trobar cap lloc on pogués protegir-me dels misteris de la nit. A poc a poc, va tornar la meva estimada solitud. Em vaig estirar a la vora d’uns matolls i vaig començar a reflexionar sobre les guerres, les malalties, la contaminació i el mal ús que els humans fem del nostre poder.

Érem els destructors d’un miracle.

Realment mereixem el que la natura ens dona?

Aquella pregunta va donar voltes pel meu cap durant un munt d’estona fins que la son va conquerir el meu cos.

Mentre dormia, el clàxon d’una ambulància em va despertar del meu somni. A l’obrir els ulls, em vaig adonar que tot estava igual que feia unes hores.

Per la finestra de la meva habitació, vaig fitar els vianants i els cotxes, els arbres verds i els sorolls que tant s’allunyaven de la solitud. El meu cos estava on sempre, però la ment continuava en aquella realitat tan diferent de la meva. Tot en mi era diferent.

Tenia ganes de canviar el món, unes ganes enormes, intangibles.

Volia crear una versió millorada de mi, del món.

*Pseudònim: Ombra*

***Miriam Álvarez***

***4rt ESO***